سہ ماہی قرآنی جریدہ نبا

یہ جریدہ اپنی نوعیت کا منفرد رسالہ ہے، جو عاشقان قرآن کے لئے قرآنی معلومات فراہم کر رہا ہے اور لوگ اس سے مستفید بھی ہو رہے ہیں۔

خبر کا کوڈ: ۴۴۲۰۷۶

تاریخ: ۰۸ ارديبهشت ۲۰۲۰ - ۱۹:۰۳

تحریر: عظمت علی(لکھنؤ)

حدیث رسول اکرم ؐ ہے کہ "میں تمہارے درمیان دو گرانقدر چیزیں چھوڑے جا رہا ہوں، اللہ کی کتاب اور میری عترت، جب تک تم ان سے جڑے رہوگے، گمراہ نہ ہوگے اور یہ دونوں ایک دوسرے سے جدا نہ ہوںگے، یہاں تک کہ حوض کوثر پر پہنچ جائیں۔" آنحضرت کے فرمان کا صریحی مطلب ہے کہ اہل بیت علیہم السلام اور قرآن قیامت تک ایک دوسرے کے ساتھ ہیں، سو جس کو نجات چاہیئے، ان سے تمسک رکھے، اس لئے امت مسلمہ کی راہ ہدایت اسی میں ہے کہ قرآن اور اہل بیت کی سیرت پر عمل پیرا ہو۔ مذکورہ حدیث کے پیش نظر عالی جناب مولانا وقار صاحب نے سہ ماہی قرآنی جریدہ "نبا ٔ" کی اشاعت کا بیڑا اٹھا لیا۔ یوں تو علوم اہل بیت پر مشتمل کئی ایک علم افزاء رسائل منظر عام پر آرہے ہیں، لیکن قرآنی معلومات پر مبنی رسالے شاید ہی کہیں سے شائع ہوتے ہوں۔ رسالہ کی اشاعت کا ہدف لوگوں میں علوم اہل بیت کے ساتھ ساتھ علوم قرآن کا بھی اضافہ کرنا ہے۔

یہ جریدہ عمدہ زیبائی، بہترین سرورق اور رنگین اوراق سے مزین ہوکر اردو زبان میں شائع ہوتا ہے۔ عمدہ مضامین، عام فہم مطالب، بچوں کی دلچسپی کے لئے لطیفے، آسان معمہ اور قرآنی سوالات سے مزین، یہ رسالہ اہل علم و ادب کی علمی تشنگی بجھا رہا ہے۔ حالیہ اشاعت (محرم الحرام تا ربیع الاول) کا شمارہ کافی جذاب اور معلوماتی ہے۔ مضامین عمدہ ہیں اور دیگر مطالب بھی قابل مطالعہ ہیں۔ اداریہ میں قرآن اور عزاداری کے سلسلے سے گفتگو ہے۔ عمدہ پیرائے میں سجائے گئے مطالب اپنی آپ مثال ہیں۔ ایک مختصر سا اقتباس ملاحظہ ہو: "کربلا ایک انقلابی مہم کا نام ہے، جس کا آغاز بھی امام حسین نے تلاوت قرآن سے کیا اور بعد شہادت نوک نیزہ سے تلاوت قرآن کرکے بتلا دیا کہ ہر حسینی کی ذمہ داری ہے کہ دامن اہل بیت کے ساتھ ساتھ قرآن کریم سے بھی متمسک رہے۔"

اس رسالہ کی ایک بڑی خاصیت یہ بھی ہے کہ ہر مضمون کی خاص خاص باتیں اجاگر کر دی گئیں ہیں، تاکہ قارئین کو پڑھنے میں آسانی ہو اور جن حضرات کے پاس بالکل وقت نہ ہو، وہ صرف انہی پیرا گرافس کا مطالعہ فرما لیں، ان کے لئے وہی کافی ہوگا۔ اعلم دوراں آیۃ ا۔۔۔ ابولقاسم الخوئی کا مضمون "قرآن میں غور و فکر" کا لب لباب حاضرخدمت ہے: "رسول خداؐ قرآن کی دس آیتوں کی تعلیم دیتے تھے، ان دس آیتوں سے اس وقت تک آگے نہ بڑھتے تھے، جب تک ان کو سمجھ کر عمل نہ کیا جائے، پس علم قرآن پر عمل کی تعلیم ایک ساتھ دیتے تھے۔" ادارہ کے سرپرست عالی جناب مولانا ذوالفقار حیدر صاحب اپنے مضمون "حضرت نوح علیہ السلام" میں تحریر فرماتے ہیں: "خاتم الانبیاء نے بھی اہل بیت کو سفینہ ٔنوح سے تعبیر کیا۔ لہٰذا اہل بیت کی محبت و مودت اور اطاعت و اتباع کو وسیلہ بنا کر ہی انسان شیطانی مکرو کید سے محفوظ رہ کر اور طوفان و ضلالت و گمرہی سے خود کو بچا سکتا ہے۔ اہل بیت سے دوری نجات سے محروم کر دے گی۔ رشتہ دار ہو یا امتی سب کا انجام وہی ہوگا جو قوم نوح کا ہوا۔"

ڈاکٹر حیدر مہدی صاحب کا مضمون "قرآنی اقدار" اپنی نوعیت کا بڑا عمدہ مضمون ہے۔ انہوں نے اپنے مضمون میں تحریر کیا ہے کہ۔۔۔"لیکن قرآن کریم کا اعجاز ہے کہ وہ اپنے دامن میں اقدار کا وہ قیمتی سرمایہ سمیٹے ہوئے جو زمانہ کے ساتھ ساتھ ہی نہیں بلکہ آگے آگے چل کر راہنماء کردار ادا کرتے ہیں اور مختلف ثقافتوں کو قرآنی رنگ دے کر ایک آفاقی ثقافت میں بدلنے کی صلاحیت رکھتے ہیں، جیسے امام حسین ؑ نے کربلا کے اپنے ہر چھوٹے بڑے سپاہی کو ثقافت حسینی کا ایک رنگ دے دیا تھا۔ لہٰذا شہدائے کربلا کے حوالہ سے کوئی نہیں کہہ سکتا کہ کون افضل ہے اور کون مفضول۔" مولانا عبدالحفیظ اسلامی صاحب نے اپنے مضمون میں "توبہ" پر سیر حاصل بحث کی ہے۔ انہوں نے "توبہ" کی بابت نہایت عمدہ مطالب ذکر کئے ہیں۔ اقتباس ملاحظہ ہو: "اگر کبھی کوئی گناہ ہو جائے تو فوری طور پر توبہ کی طرف ہمیں چل پڑنا چاہیئے، کیونکہ شیطان یہ تھپکیاں دیتا ہے کہ میاں! ابھی تمہاری عمر ہی کیا ہے۔ بعد میں توبہ کرلینا، اس طرح کے دھوکے میں کبھی نہ آتے ہوئے بھی اپنے مالک اور آقا کو فوری راضی کر لینا چاہیئے، کیونکہ آثار موت طاری ہو جانے کے بعد اس کا موقع نہیں ملتا۔"

اس کے علاوہ دیگر مضامین بھی معلومات سے پُر ہیں۔ مولانا شاہد جمال صاحب، مولانا حیدر عباس صاحب، مولانا سید محمد علی صاحب، مولانا سید عمار صاحب، مولانا غیور مولائی، محترمہ نشاط فاطمہ خان صاحبہ کے مضامین بھی قابل استفادہ ہیں۔ نثری مطالب کے ساتھ ساتھ منظوم قرآنی سلسلہ بھی ہے۔ "ثنائے قرآن" کے عنوان پر شعرائے کرام نے قرآن کریم کی فضیلت میں اپنے گہربار اشعار پیش کئے ہیں۔ شاہد کمال صاحب، طاہر رضا مبارک پوری، ہلال عباس قمی، عرفان عابدی مانٹوی اور مدیر رسالہ مولانا سید وقار صاحب کے اشعار نے رسالہ کی عظمت میں چار چاند لگا دیئے ہیں۔ المختصر، یہ اپنی نوعیت کا منفرد رسالہ ہے، جو عاشقان قرآن کے لئے قرآنی معلومات فراہم کر رہا ہے اور لوگ اس سے مستفید بھی ہو رہے ہیں۔ اللہ سے یہی دعا ہے کہ ہم سب کو تعلیمات اہل بیت علیہم السلام کے ساتھ ساتھ قرآنی فرمودات پر بھی عمل کرنے کی توفیق عنایت فرمائے۔/۹۸۸/ن